PMIndiaData/PMIndiaSum huggingface dataset:
குரு பூர்ணிமாவை முன்னிட்டு பிரதமர் நாட்டு மக்களுக்கு வாழ்த்து

குரு பூர்ணிமாவை முன்னிட்டு பிரதமர் திரு. நரேந்திர மோடி நாட்டு மக்களுக்கு வாழ்த்து தெரிவித்துள்ளார். “குரு பூர்ணிமாவை முன்னிட்டு நாடு மக்கள் அனைவருக்கும் எனது வாழ்த்துக்கள். நமது வாழ்க்கையை அர்த்தமுள்ளதாக மாற்றிய நமது குருமார்களுக்கு மரியாதை செலுத்துவதற்கான சிறப்பு நாள் இது. இந்த சந்தர்ப்பத்தில், அனைத்து குருமார்களுக்கும் நான் எனது மரியாதையைச் செலுத்துகிறேன்.”, என்று பிரதமர் கூறியுள்ளார்.
மாநில தினத்தை முன்னிட்டு கேரள மக்களுக்கு பிரதமர் வாழ்த்து

கேரள மாநிலத்தின் நிறுவன தினம் கொண்டாடப்படுவதை முன்னிட்டு அந்த மாநில மக்களுக்கு பிரதமர் திரு நரேந்திர மோடி வாழ்த்து தெரிவித்துள்ளார். "கேரள மக்களுக்கு மாநில நிறுவன தின வாழ்த்துகள். கேரளா அதன் அழகிய சுற்றுப்புறங்கள் மற்றும் அதன் மக்களின் உழைப்புத் தன்மைக்காக பரவலாகப் போற்றப்படும் மாநிலம். கேரள மக்கள் தங்களின் பல்வேறு முயற்சிகளில் வெற்றி பெறட்டும்.”, இவ்வாறு பிரதமர் தனது டுவிட்டர் வாழ்த்துச் செய்தியில் கூறியுள்ளார்.
குற்றம் சார்ந்த விஷயங்களில் பரஸ்பர சட்ட உதவிக்காக இந்தியா-மொராக்கோ இடையே கையெழுத்தான ஒப்பந்தத்திற்கு மத்திய அமைச்சரவை ஒப்புதல்

குற்றம் சார்ந்த விஷயங்களில் பரஸ்பரம் சட்ட உதவிக்காக இந்தியா-மொராக்கோ இடையே கையெழுத்தான ஒப்பந்தத்திற்கு பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை ஒப்புதல் அளித்துள்ளது. பயன்கள் குற்றச்செயல் தொடர்பான புலனாய்வு, வழக்கு, குற்றம் செய்தவர்களைத் தேடுதல், பிடித்து வைத்தல், பறிமுதல் செய்தல் போன்றவற்றில் இந்தியா-மொராக்கோ இடையே இருதரப்பு ஒத்துழைப்புக்கான விரிவான சட்டக் கட்டமைப்பை இந்த ஒப்பந்தம் அளிக்கிறது. ஒட்டுமொத்த சமூகத்தின் மேம்பாட்டிற்கு முன்- தேவையாக இருக்கும் அமைதியை உருவாக்குவதற்கு குற்றச்செயல் தொடர்பான புலனாய்வையும், வழக்குத் தொடுப்பையும், தீவிரமாக அதிகரிப்பதை இது நோக்கமாகக் கொண்டுள்ளது. மேலும் திட்டமிட்ட குற்றங்கள் மற்றும் பயங்கரவாதிகளின் செயல்களை தடுப்பதற்கும், உள்நாட்டுப் பாதுகாப்பு தொடர்பான கொள்கை முடிவுகளை மேம்படுத்துவதற்கும் இது பயன்படும்.
கென்யாவில் நைரோபி நகரில் நடைபெற்ற ஸ்ரீகட்ச்சி லேவா படேல் சமாஜ் வெள்ளி விழா நிகழ்ச்சியில் காணொலிக் காட்சி மூலம் பிரதமர் உரை

கென்யாவில் நைரோபி நகரில் நடைபெற்ற ஸ்ரீகட்ச்சி லேவா படேல் சமாஜ் வெள்ளி விழா நிகழ்ச்சியில் பிரதமர் திரு. நரேந்திர மோடி இன்று காணொலிக் காட்சி மூலம் உரையாற்றினார். கிழக்கு ஆப்பிரிக்காவில் பல்வேறு நல செயல்பாடுகள் மற்றும் வளர்ச்சிப் பணிகளில் கட்ச்சி லேவா படேல் சமூகத்தவர்களின் பங்களிப்பை, தனது உரையின் போது பிரதமர் பாராட்டினார். கென்யாவின் சுதந்திரப் போராட்ட இயக்கத்தில் இந்திய சமூகத்தவர்களின் பங்களிப்பையும் பிரதமர் நினைவுகூர்ந்தார். அனைத்து வகையிலான வளர்ச்சிகளிலும், குறிப்பாக கட்ச் பகுதியில் 2001-ல் பூகம்பம் ஏற்பட்ட பிறகு மறுசீரமைப்பு மற்றும் மறுவாழ்புப் பணிகளில் பங்களிப்பு செய்ததிலும் கட்ச்சி சமாஜத்தின் பங்களிப்பை பிரதமர் பாராட்டினார். “ஒரு காலத்தில் பாலைவனப் பகுதியாகக் கருத்தப்பட்ட கட்சி பகுதி, முக்கியமான சுற்றுலா தளமாக மாற்றப் பட்டிருக்கிறது” என்று அவர் கூறினார். தாம் குஜராத் மாநில முதல்வராக இருந்தபோது, கட்ச் பிராந்தியத்தில் தொலைவில் உள்ள பகுதிகளுக்கும் நர்மதா ஆற்றின் நீரை கொண்டு செல்வதில், தமது அரசு மேற்கொண்ட நீடித்த முயற்சிகளை பிரதமர் அடிக்கோடிட்டுக் காட்டினார். இந்தப் பிராந்தியத்தில் வளர்ச்சிப் பணிகளை மேற்கொள்வதில் மத்திய மற்றும் மாநில அரசின் இரட்டை என்ஜின் சக்தியுடன் முயற்சிகள் மேற்கொள்ளப்பட்டதை பிரதமர் மேற்கோளிட்டுக் கூறினார். “கடந்த சில ஆண்டுகளில் இந்தப் பிராந்தியம் பல ஆயிரம் கோடி ரூபாய் முதலீட்டைப் பெற்றுள்ளது” என்று அவர் தெரிவித்தார். கட்ச் மற்றும் ஜாம்நகர் இடையே குஜராத்தில் ரோ-ரோ ( Ro-Ro) சேவை தொடங்கப்படுவது பற்றி அவர் தெரிவித்தார். இந்தியா மற்றும் ஆப்பிரிக்க நாடுகளுக்கு இடையே பங்கேற்புகள் அதிகரித்து வருவதாக பிரதமர் கூறினார். “இந்தியா ஆப்பிரிக்கா உச்சி மாநாடு மற்றும் ஆப்பிரிக்க வளர்ச்சி வங்கி கூட்டம் ஆகியவை சமீபத்தில் இந்தியாவில் நடத்தப்பட்டன” என்று அவர் குறிப்பிட்டார். இப்போதைய அரசின் ஆட்சிக் காலத்தில் குடியரசுத் தலைவர், குடியரசு துணைத் தலைவர் ஆகியோரும், பிரதமர் என்ற வகையில் தாமும் பல்வேறு ஆப்பிரிக்க நாடுகளுக்கு 20-க்கும் மேற்பட்ட முறைகள் பயணம் மேற்கொண்டிருப்பதாக அவர் தெரிவித்தார். நிகழ்ச்சியில் கலந்து கொண்டவர்களை, குறிப்பாக இன்னும் இந்தியாவுக்கு பயணம் மேற்கொள்ளாதவர்களை, 2019 ஜனவரியில் கும்பமேளா நடைபெறும் சமயத்தில் வருகைதந்து, இந்தியாவின் கலாச்சார மற்றும் ஆன்மிக பாரம்பரியத்தை அனுபவித்து அறிந்து கொள்ள வேண்டும் என்று பிரதமர் அழைப்பு விடுத்தார். ஸ்ரீகட்ச்சி லேவா படேல் சமாஜத்தின் நைரோபி – மேற்கு வளாகத்தின் வெள்ளிவிழாவை ஒட்டி கூடியிருந்த அனைவருக்கும் பிரதமர் திரு. நரேந்திர மோடி பாராட்டுகளை தெரிவித்துக் கொண்டார்.
அகமதாபாத்தில் 36-வது தேசிய விளையாட்டுப் போட்டிகளை பிரதமர் துவக்கிவைத்தார்

அகமதாபாத்தில் உள்ள நரேந்திர மோடி மைதானத்தில் 36-வது தேசிய விளையாட்டுப் போட்டிகளை பிரதமர் திரு நரேந்திர மோடி இன்று துவக்கி வைத்தார். இந்த நிகழ்வின் போது தேசாரில் உலகத்தரம் வாய்ந்த “ஸ்வர்ணிம் குஜராத் விளையாட்டு பல்கலைக்கழகத்தையும்” அவர் திறந்து வைத்தார். நாடு முழுவதிலும் இருந்து தேசிய விளையாட்டுப் போட்டிகளில் கலந்து கொள்ளும் வீரர்களிடமும் பிரதமர் கலந்துரையாடினார். விழாவில் பேசிய பிரதமர், தேசிய விளையாட்டுப் போட்டிகளின் துவக்க விழாவில் காணப்படும் உற்சாகத்தை வார்த்தைகளால் விவரிக்க முடியாது என்று கூறினார். முன் எப்போதும் இல்லாத வகையில் 7000-க்கும் அதிகமான தடகள வீரர்கள், சுமார் 15,000 பங்கேற்பாளர்கள், 35,000 கல்லூரிகள், பல்கலைக்கழகங்கள் மற்றும் பள்ளிகள், இவற்றைத் தவிர்த்து ஏறத்தாழ 50 லட்சம் மாணவர்கள் நேரடியாக இணைந்துள்ள தேசிய விளையாட்டுப் போட்டிகள் பிரமிக்க வைப்பதாக அவர் குறிப்பிட்டார். வீரர்களின் முகங்களில் காணப்படும் நம்பிக்கை ஒளி, வரவிருக்கும் இந்திய விளையாட்டின் பொற்காலத்தின் முன்னோட்டமாக அமைந்துள்ளது என்றார் அவர். அகமதாபாத்தில் நேற்று நடைபெற்ற பிரம்மாண்டமான ட்ரோன் விழாவை நினைவுகூர்ந்த பிரதமர், இது போன்ற கண்கவர் நிகழ்வைக் கண்டு அனைவரும் பெருமிதமும், ஆச்சரியமும் அடைந்ததாகத் தெரிவித்தார். “இதுபோன்ற தொழில்நுட்பத்தின் ஆக்கப்பூர்வமான பயன்பாடு, குஜராத் மாநிலத்தையும், இந்தியாவையும் புதிய உச்சத்திற்கு எடுத்துச் செல்லும்”, என்று அவர் மேலும் கூறினார். மைதானத்தின் தனித்துவம் பற்றி பேசுகையில், இதர வளாகங்கள் ஒரு சில விளையாட்டுகளுக்கான வசதிகளை மட்டுமே கொண்டிருக்கும் வேளையில், கால்பந்து, ஹாக்கி, கூடைப்பந்து, கபடி, குத்துச் சண்டை, லான் டென்னிஸ் உள்ளிட்ட ஏராளமான போட்டிகளை நடத்துவதற்கான வசதியை சர்தார் பட்டேல் விளையாட்டு வளாகம் பெற்றிருப்பதாக பிரதமர் தெரிவித்தார். தேசிய அளவில் விளையாட்டின் முக்கியத்துவத்தை பிரதமர் எடுத்துரைத்தார். “ஆடுகளத்தில் வீரர்களின் வெற்றி, அவர்களது வலிமையான செயல்திறன் முதலியவை இதர துறைகளில் நாடு சாதனை புரிவதற்கும் வழிவகை செய்கிறது. விளையாட்டின் மென்மையான ஆற்றல் நாட்டின் அடையாளத்தையும், கண்ணோட்டத்தையும் பெரும் மடங்கு அதிகரிக்கிறது. ஒரு செயலிலிருந்து வெற்றி துவங்குகிறது என்று விளையாட்டு சம்பந்தமான எனது நண்பர்களிடம் நான் அடிக்கடி கூறுவேன். அதாவது ஒரு செயலை நீங்கள் தொடங்கும் போது அந்த நொடியே வெற்றியும் ஆரம்பிக்கிறது. முன்னேறும் முயற்சியை நீங்கள் கைவிடாமல் இருந்தால் வெற்றியும் உங்களை துரத்திக் கொண்டே வரும்”, என்று பிரதமர் தெரிவித்தார். 8 ஆண்டுகளுக்கு முன்பு இந்திய விளையாட்டு வீரர்கள் கலந்து கொண்ட சர்வதேச போட்டிகளின் எண்ணிக்கை 100-க்கும் குறைவாக இருந்தது என்றும், அதற்கு மாறாக தற்போது 300-க்கும் அதிகமான விளையாட்டுகளில் இந்திய வீரர்கள் பங்கேற்பதாகவும் பிரதமர் குறிப்பிட்டார். “8 ஆண்டுகளுக்கு முன்பு இந்திய வீரர்கள் 20- 25 விளையாட்டுகளில் பங்கேற்பார்கள். தற்போது அவர்கள் சுமார் 40 வெவ்வேறு போட்டிகளில் கலந்து கொள்கிறார்கள். பதக்கங்களின் எண்ணிக்கையும் இந்தியாவின் பெருமையும் இன்று உயர்கிறது”, என்றார் அவர். இந்த நிகழ்ச்சியில் குஜராத் முதலமைச்சர் திரு புபேந்திர பட்டேல், மாநில ஆளுநர் திரு ஆச்சார்யா தேவ்விரத், மத்திய இளைஞர் விவகாரங்கள் மற்றும் விளையாட்டுத் துறை அமைச்சர் திரு அனுராக் சிங் தாக்கூர், நாடாளுமன்ற உறுப்பினர் திரு சி. ஆர். பாட்டில், குஜராத் உள்துறை அமைச்சர் திரு ஹார்ஸ் சங்வி, அகமதாபாத் மேயர் திரு கிரித் பர்மர் உள்ளிட்டோர் கலந்து கொண்டனர்.
மத்திய சுற்றுச்சூழல், வனத்துறை மற்றும் பருவநிலை மாற்றம் இணை அமைச்சர் (தனிப்பொறுப்பு) திரு. அனில் மாதவ் தவே மறைவு – அமைச்சரவைக் இரங்கல்

மத்திய சுற்றுச்சூழல், வனத்துறை மற்றும் பருவநிலை மாற்றம் இணை அமைச்சர் (தனிப்பொறுப்பு) திரு. அனில் மாதவ் தவே மறைவுக்கு மத்திய அமைச்சரவைக் கூட்டம் ஆழ்ந்த இரங்கலைத் தெரிவித்துள்ளது. மத்திய சுற்றுச்சூழல், வனத்துறை மற்றும் பருவநிலை மாற்றம் (தனிப்பொறுப்பு) மற்றும் நாடாளுமன்ற உறுப்பினர், என்று பல்வேறு துறைகளில் சிறப்பாக விளங்கியவரின் மறைவில் நாடு சிறந்த தலைவரை இழந்துள்ளது என்று அமைச்சரவைக் கூட்டத்தில் இன்று சிறப்புத் தீர்மானம் நிறைவேற்றப்பட்டது. பிரதமர் திரு. நரேந்திர மோடி தலைமையில் கூடிய அமைச்சரவைக் கூட்டம், திரு. அனில் மாதவ் தவேவை இழந்து தவிக்கும் குடும்பத்தினருக்கு அரசு மற்றும் நாட்டின் சார்பாக தனது மனமார்ந்த இரங்கலைத் தெரிவித்துக் கொண்டது. நிறைவேற்றப்பட்ட இரங்கல் தீர்மானம்; மத்தியப் பிரதேசம், உஜ்ஜையினில் உள்ள பார் நகரில் 1956 ஜூலை 6 திரு. அனில் மாதவ் தவே பிறந்தார். இந்தூர் குஜராத்தி கல்லூரியிலிருந்து முதுநிலைப் பட்டத்தைப் பெற்ற அவர், ஊரக வளர்ச்சி மற்றும் மேலாண்மையில் தனிச் சிறப்பு பெற்றவர். நதி பாதுகாவலர், சுற்றுச்சூழல் நிபுணர் மற்றும் சமூக ஆர்வலராக திரு. தவே விளங்கினார். சிறந்த எழுத்தாளரான அவர், இந்தி மற்றும் ஆங்கிலத்தில் பல்வேறு நூல்களை எழுதியுள்ளார். ஜன் அபியான் பரிஷத்தின் நிறுவனரான அவர், மாத இதழான சாராய்வெட்டி மற்றும் ஜன் அபியான் பரிஷத்தின் ஆசிரியராக பணிபுரிந்தார். பயிற்சி பெற்ற விமானியான இவர், நர்மதா நதி உற்பத்தியாகும் இடம் முதல் முகத்துவாரம் வரை செஸ்னா 173 விமானத்தில் பறந்து, 1312 கி.மீ தூரத்தை கடந்தார். 1000 – ம் முறைக்கு மேல் அரங்கேற்றப்பட்ட சத்திரபதி சிவாஜியின் ஜனதா ராஜா என்ற நாடகத்தை இவர் ஒருங்கிணைத்தார். இதில் ஒன்று லண்டனில் உள்ள வெம்ப்லே – யில் அரங்கேற்றப்பட்டது. 2009 – ல் மாநிலங்கள் அவைக்குத் தேர்ந்தெடுக்கப்பட்ட இவர், நீர் வளங்கள் குழு, மத்திய தகவல் மற்றும் ஒலிபரப்பு அமைச்சகத்தின் ஆலோசனைக் குழு மற்றும் பல்வேறு குழுக்களில் இவர் இடம் பெற்றிருந்தார். உலக வெப்பமய மாக்குதல் மற்றும் பருவநிலை மாற்றத்திற்கான நாடாளுமன்றக் குழுவின் உறுப்பினராக விளங்கினார். 2016 – ல் மாநிலங்கள் அவைக்கு மீண்டும் தேர்ந்தெடுக்கப்பட்ட இவர், மத்திய சுற்றுச்சூழல், வனத்துறை மற்றும் பருவநிலை மாற்றம் அமைச்சகத்தின் முதல் இணை அமைச்சராகப் (தனிப்பொறுப்பு) பொறுப்பேற்றார். ஏழை மற்றும் எளியோருக்கான உண்மையான சமூக ஆர்வலராகத் திரு. அனில் மாதவ் தவே அறியப்பட்டார். சுற்றுச்சூழல் பாதுகாவலராக, நர்மதா நதியின் பாதுகாப்புக்கு அவர் அயராது பாடுபட்டார். உண்மையான தேசியவாதியான இவர், தனது பொது பொறுப்புகளை மிக கனிவுடன் கையாண்டார். இவரின் மறைவின் மூலம் மத்தியப் பிரதேசத்தின் முக்கிய தலைவர்களில் ஒருவரான இவரை நாடு இழந்துள்ளது.
இந்தியா மற்றும் பிரான்ஸ் இடையே சுற்றுச்சூழல் துறையில் ஒத்துழைப்புக்கான ஒப்பந்தத்திற்கு அமைச்சரவை ஒப்புதல்

பிரதமர் திரு. நரேந்திர மோடி தலைமையில் இன்று நடைபெற்ற மத்திய அமைச்சரவைக் கூட்டம் சுற்றுச்சூழல் துறையில் இந்தியா பிரான்ஸ் இடையே ஒத்துழைப்புக்கான ஒப்பந்தத்திற்கு ஒப்புதல் அளித்துள்ளது. சுற்றுச்சூழல் பாதுகாப்பு மற்றும் இயற்கை ஆதாரங்கள் மேலாண்மை ஆகியவற்றில் சமபங்கு, எதிரெதிர் மற்றும் இயற்கைப் பயன்கள் அடிப்படையில் ஒவ்வொரு நாட்டின் சட்டங்களுக்கு உட்பட்டு இரு நாடுகளும் நெருக்கமான மற்றும் நீண்டகால ஒத்துழைப்பை அளிக்க இந்த ஒத்துழைப்புக்கான ஒப்பந்தம் வகை செய்யும். ஒத்துழைப்புக்கான இந்த ஒப்பந்தம் சுற்றுச்சூழல் பாதுகாப்பில் சமீபத்திய தொழில்நுட்பங்களையும் சிறந்த நடைமுறைகளையும் கொண்டுவரவும், சிறந்த பாதுகாப்பு, பருவநிலை மாற்றம் மற்றும் வனவிலங்கு பாதுகாப்பில் சிறந்த நிர்வாகம் ஆகியவற்றை கொண்டு வரும் என எதிர்பார்க்கப்படுகிறது.
உணவுப்பதப்படுத்துதல் துறையில் இந்தியா மற்றும் ஜப்பான் இடையே புரிந்துணர்வு ஒப்பந்தம் – மத்திய அமைச்சரவை ஒப்புதல்

பிரதமர் திரு நரேந்திர மோடி தலைமையிலான மத்திய அமைச்சரவை உணவுப்பதப்படுத்துதல் துறையில் இந்தியா- ஜப்பான் இடையேயான புரிந்துணர்வு ஒப்பந்தத்திற்கு ஒப்புதல் அளித்துள்ளது. பலன்கள்: உணவுப் பதப்படுத்துதல் துறையில் இருநாடுகளும் பயனடையும் வகையில், இந்த ஒப்பந்தம் அமைந்துள்ளது. இருநாடுகளிலும் கடைபிடிக்கப்படும் சிறந்த உணவுப் பதப்படுத்துதல் முறைகள் ஊக்கப்படுத்தப்பட்டு, சந்தை அணுகுமுறையையும் மேம்படுத்தும். இதன் மூலம் புதிய தொழில்நுட்பங்களும் செயல்முறைகளும் இருநாடுகளிலும் அறிமுகப்படுத்தப்படும்.
குரு கோபிந்த் சிங்கின் பிறந்தநாளை குறிக்கும் வகையில் ரூ.350 மதிப்பிலான நினைவு நாணயத்தை பிரதமர் வெளியிட்டார்

குரு கோபிந்த் சிங்கின் பிறந்தநாள் கொண்டாட்டத்தை முன்னிட்டு, தலைநகரில் இன்று நடைபெற்ற விழாவில் ரூ.350 மதிப்புள்ள நினைவு நாணயத்தை பிரதமர் திரு. நரேந்திர மோடி வெளியிட்டார். குரு கோபிந்த் சிங்கின் உயரிய சிந்தனைகள், கருத்துக்கள், மனிதகுலத்திற்கு அவர் ஆற்றிய தன்னலமற்ற சேவை, அர்ப்பணிப்பு, வீரம் மற்றும் தியாகத்தை புகழ்ந்துரைத்த பிரதமர், மக்கள் அவரது வழியை பின்பற்றி நடக்குமாறு கேட்டுக் கொண்டார். எண் 7, லோக் கல்யாண் மார்க் பகுதியில் உள்ள தமது இல்லத்தில் நடைபெற்ற இந்த நிகழ்ச்சியில், குரு கோபிந்த் சிங்கின் பிறந்தநாளை முன்னிட்டு, அவரது நினைவு நாணயத்தை வெளியிட்ட பிரதமர், நிகழ்ச்சியில் பங்கேற்றவர்களிடையே உரையாற்றினார். அப்போது பேசிய திரு. மோடி, குரு கோபிந்த் சிங் ஒரு தலைசிறந்த மாவீரன், தத்துவஞானி, கவிஞர் மற்றும் குருவாக திகழ்ந்தவர் என்றார். மக்களுக்கான அவரது போதனைகள், மதம் மற்றும் சாதி தடைகளை தகர்த்தெறிவதாக உள்ளன என்றும் அவர் குறிப்பிட்டார். அவர் காட்டிய அன்பு, அமைதி மற்றும் தியாகம் ஆகியவை இன்றளவும் பொருந்துவதாக உள்ளன என்றும் பிரதமர் தெரிவித்தார். குரு கோபிந்த் சிங்கின் கருத்துக்களும், போதனைகளும், இனி வரும் ஆண்டுகளிலும் மனித குலத்திற்கு ஊக்கம் மற்றும் வழிகாட்டுதலாக இருக்கும் என்றும் பிரதமர் தெரிவித்தார். இந்த நினைவு நாணயம், நாம் அவருக்கு செலுத்தும் மரியாதை மற்றும் பயபக்திக்கான ஒரு சிறு முயற்சி என்றும் அவர் குறிப்பிட்டார். குரு கோபிந்த் சிங் மகராஜ் காட்டிய 11 அம்ச வழிகாட்டி நெறிமுறைகளை பின்பற்றி நடக்க, மக்கள் அனைவரும் உறுதி ஏற்க வேண்டும் எனவும் பிரதமர் வலியுறுத்தினார். இந்த நிகழ்ச்சியில், பிரதமர் நாட்டு மக்களுக்கு தமது லோரி பண்டிகை வாழ்த்துக்களையும் தெரிவித்துக் கொண்டார். முன்னதாக, 2018 டிசம்பர் 30 அன்று தமது மாதாந்திர வானொலி நிகழ்ச்சியான மனதின் குரல் நிகழ்ச்சியில் பேசிய பிரதமர், குரு கோபிந்த் சிங் காட்டிய வழியில் அர்ப்பணிப்பு மற்றும் தியாக உணர்வுகளை பின்பற்றி நடக்குமாறு நாட்டு மக்களை கேட்டுக் கொண்டிருந்தார். 2017 ஜனவரி 5 ஆம் தேதி பாட்னாவில் நடைபெற்ற குரு கோபிந்த் சிங்கின் 350-வது பிறந்தநாள் கொண்டாட்டங்களிலும் அவர் கலந்து கொண்டு, நினைவு அஞ்சல் தலையையும் வெளியிட்டார். 2016 ஆம் ஆண்டு ஆகஸ்ட் 15 அன்று செங்கோட்டை கொத்தளத்தில் ஆற்றிய தமது சுதந்திர தின உரையிலும், 2016 அக்டோபர் 18 அன்று லூதியானாவில் நடைபெற்ற தேசிய குறு, சிறு, நடுத்தர தொழில்களுக்கான விருது வழங்கும் விழாவில் பேசிய போதும், குரு கோபிந்த் சிங்கின் கருத்துக்கள் மற்றும் போதனைகள், மனித குலத்திற்கு மிகவும் அவசியமானவை என பிரதமர் மோடி நினைவு கூர்ந்தது குறிப்பிடத்தக்கது.
துப்புரவுத் தொழிலாளர்களுக்கான தேசிய கமிஷனின் பதவிக் காலம் 31.3.2016க்குப் பிறகு மேலும் மூன்று ஆண்டுகளுக்கு நீட்டிக்கப்பட்டது

பிரதமர் திரு. நரேந்திர மோடி தலைமையில் கூடிய மத்திய அமைச்சரவை துப்புரவு தொழிலாளர்களுக்கான தேசிய கமிஷனின் பதவிக் காலத்தை 31.3.2016க்கு பிறகு மேலும் மூன்று ஆண்டுகளுக்கு நீட்டிக்க அனுமதி அளித்தது. இந்த கருத்துருவின் மூலம் துப்புரவுத் தொழிலாளர்கள் மற்றும் நாடு முழுவதிலும் மனிதக் கழிவை அகற்றும் பணிகளில் நேரடியாக ஈடுபடுவோர் பெரிதும் பயனடைவர். இந்த தேசிய கமிஷன் அவர்களது நலன் மற்றும் மேம்பாட்டிற்காகவே செயல்பட்டு வருகிறது. இந்த மூன்று ஆண்டுகால நீட்டிப்பிற்கான மொத்த செலவு கிட்டத்தட்ட ரூ. 13,08 கோடியாக இருக்கும் எனவும் மதிப்பிடப்பட்டுள்ளது. பின்னணித் தகவல்: துப்புரவு தொழிலாளர்களுக்கான தேசிய கமிஷன் 1993ஆம் ஆண்டின் துப்புரவுத் தொழிலாளர்களுக்கான தேசிய கமிஷன் சட்டத்தின் வழிமுறைகளுக்கு இணங்க 1993ஆம் ஆண்டில் நிறுவப்பட்டது. துவக்கத்தில் 31.3.1997 வரை இந்தச் சட்டம் நடைமுறையில் இருக்கும் என நிர்ணயிக்கப்பட்டது. பின்னர் இந்தச் சட்டத்தின் செல்லுபடித்தன்மை 31.3.2002 வரை நீட்டிக்கப்பட்டு, பின்னர் 29.2.2004 வரை நீட்டிக்கப்பட்டது. 29.2.2004க்குப் பிறகு இந்தச் சட்டத்தின் செயல்தன்மை நின்று போனது. அதன் பிறகு துப்புரவு தொழிலாளர்களுக்கான தேசிய கமிஷனின் செயல்காலமானது சட்டபூர்வமல்லாத ஓர் அமைப்பாக அவ்வப்போது நீட்டிக்கப்பட்டு வந்தது. தற்போதைய கமிஷனின் செயல்காலம் 31.3.2016 வரை உள்ளது. துப்புரவு தொழிலாளர்களின் நலன்களுக்கான குறிப்பிட்ட திட்டங்கள் குறித்து இந்த தேசிய கமிஷன் தனது பரிந்துரைகளை அரசிற்கு அனுப்புவதோடு, துப்புரவு தொழிலாளர்கள் தொடர்பாக தற்போது நடப்பில் இருக்கும் நலத்திட்டங்களை மதிப்பீடு செய்வது, குறிப்பிட்ட குறைபாடுகள், முறையீடுகள் தொடர்பான விஷயங்களில் விசாரணை மேற்கொள்வது ஆகிய செயல்களையும் மேற்கொண்டு வருகிறது. மனிதக் கழிவுகளை அகற்றுவதற்கான வேலைகளை தடை செய்வது மற்றும் அவர்களது புனர்வாழ்வு ஆகியவற்றுக்கான சட்டத்தின் வழிமுறைகளின்படி அச்சட்டத்தை முறையாக அமல்படுத்தப்படுகிறதா? என்பதை கண்காணிக்கும் பொறுப்பும், இதைச் சிறப்பாக அமல்படுத்துவதற்கான ஆலோசனைகளை மத்திய அரசிற்கும், மாநில அரசுகளுக்கும் வழங்கவும், இந்தச் சட்டம் தொடர்பான மீறல்கள், சட்டத்தின் வழிமுறைகளை அமல்படுத்தாத நிலை ஆகியவை குறித்த புகார்களை விசாரிப்பது ஆகிய பொறுப்புகளும் இந்த தேசிய கமிஷனுக்கும் வழங்கப்பட்டுள்ளது. துப்புரவுத் தொழிலாளர்களின் மேம்பாட்டிகு அரசு பல்வேறு நடவடிக்கைகளை எடுத்து வந்த போதிலும், சமூக- பொருளாதார மற்றும் கல்வி ஆகியவற்றின் அடிப்படையில் பார்க்கும்போது அவர்கள் எதிர்நோக்கும் புறக்கணிப்பு இன்னும் அகற்றப்படாத நிலையே நீடித்து வருகிறது. மேலும் மனிதக் கழிவுகளை நேரடியாக இவர்களே அகற்றும் நிலை இன்னும் நாட்டில் தொடர்ந்து நீடித்து வருகிறது. இந்த முறையை அகற்றுவதென்பது அரசின் முக்கிய முன்னுரிமை கொண்டதொரு பகுதியாக தொடர்ந்து இருந்து வருகிறது. எனவே துப்புரவுத் தொழிலாளர்களின் நலனுக்கான அரசின் பல்வேறு தலையீடுகள் மற்றும் முன்முயற்சிகள் ஆகியவற்றை கண்காணிப்பதற்கும் நாட்டில் மனிதக் கழிவை மனிதர் நேரடியாக அகற்றும் முறையை முழுமையாக அகற்றுவது என்ற இலக்கை அடையவும் இந்த அமைப்பின் தேவை தொடர்ந்து இருந்து வருகிறது
ஜி.எஸ்.டி. முறையை அமல்படுத்துவதற்கு வசதியாக, பல்வேறு சரக்கு மற்றும் சேவைகளுக்கான மேல் வரி மற்றும் கூடுதல் வரியை நீக்கும் வகையில், சுங்கம் மற்றும் கலால் சட்டத்தில் திருத்தங்களைக் கொண்டுவர மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையில் மத்திய அமைச்சரவைக் கூட்டம் நடைபெற்றது. இதில், கீழ்க்காணும் பரிந்துரைகளுக்கு அப்போது ஒப்புதல் அளிக்கப்பட்டது. சுங்கங்கள் சட்டம், 1962-ல் திருத்தங்களைக் கொண்டுவருவது: சுங்கங்கள் வரி சட்டம், 1975-ல் திருத்தங்களைக் கொண்டுவருவது: மத்திய கலால் சட்டம், 1944-ல் திருத்தங்களைக் கொண்டுவருவது: மத்திய கலால் வரி சட்டம், 1985-யை நீக்குவது: மற்றும் சட்டங்களில் மேல் வரி விதிக்க வகை செய்யும் பிரிவுகளை நீ்க்குவது அல்லது திருத்தம் செய்வது. மேற்கண்ட பரிந்துரைகளால், கீழ்க்காணும் பலன்கள் கிடைக்கும்: சுங்கங்கள் சட்டம் 1962-ல் 108ஏ, 108பி பிரிவுகள் சேர்க்கப்படுகின்றன. இது சரக்குகள் இறக்குமதி அல்லது ஏற்றுமதி தொடர்பான தகவல்களை குறிப்பிட்ட நபர்கள் தெரிவிக்க வழிவகை செய்யப்படுகிறது. இதன்மூலம், ஏற்றுமதி மற்றும் இறக்குமதி அளவை குறைவாகவோ, அதிகமாகவோ மதிப்பிடுவதை கண்டறிய முடியும். நிதியை திரும்பப் பெறும் திட்டம் (Drawback Scheme) உள்ளிட்ட ஏற்றுமதி ஊக்குவிப்பு திட்டங்களை தவறாக பயன்படுத்துவதை கண்டறிய முடியும். சுங்கங்கள் சட்டம் மற்றும் பல்வேறு பிற சட்டங்களை மீறுவதைத் தடுக்க முடியும். ஏனெனில், இந்த சட்டங்களை சிறப்பான முறையில் செயல்படுத்த சுங்கத்துறை அதிகாரிகளுக்கு அங்கீகாரம் அளிக்கப்படுகிறது. ஜி.எஸ்.டி. முறையை அமல்படுத்துவதால், தேவையில்லாத பிரிவுகள் நீக்கப்படுகின்றன. பலமுறை வரிவிதிப்பு குறைகிறது. எனவே, சட்டங்களில் உள்ள தேவையில்லாத பிரிவுகள் நீக்கப்படுகின்றன அல்லது திருத்தப்படுகின்றன.
தொழிற்பயிற்சிக்கான தேசிய கவுன்சிலான என்.சி்.வி.டி. மற்றும் தேசிய திறன் மேம்பாட்டு முகமை என்.எஸ்.டி.ஏ.  ஆகியவற்றை ஒருங்கிணைத்து, தொழில்கல்வி மற்றும் பயிற்சிக்கான தேசிய கவுன்சில், என்.சி.வி.இ.டி. –யை      உருவாக்க மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், தொழிற்பயிற்சிக்கான தேசிய கவுன்சில் என்.சி்.வி.டி., தேசிய திறன் மேம்பாட்டு முகமை என்.எஸ்.டி.ஏ. என தற்போதுள்ள திறன் மேம்பாட்டு அமைப்புகளை ஒருங்கிணைத்து, தொழில்கல்வி மற்றும் பயிற்சிக்கான தேசிய கவுன்சில், என்.சி.வி.இ.டி.–யை உருவாக்க ஒப்புதல் அளிக்கப்பட்டது. விவரம்: நீண்ட கால மற்றும் குறுகிய கால தொழில்கல்வி மற்றும் பயிற்சியில் ஈடுபட்டுள்ள நிறுவனங்களின் செயல்பாடுகளை என்.சி.வி.இ.டி. முறைப்படுத்துவதுடன், இது போன்ற நிறுவனங்கள் செயல்படுவதற்கான குறைந்தபட்ச தரத்தையும் நிர்ணயிக்கும். என்.சி.வி.இ.டி.–யின் அடிப்படை பணிகள் வருமாறு:- • விருது வழங்கும் அமைப்புகள், மதிப்பீட்டு அமைப்புகள் மற்றும் திறன் சார்ந்த தகவல் வழங்குவோரை அங்கீகரித்தல் மற்றும் முறைப்படுத்துதல்; • விருது வழங்கும் அமைப்புகள் மற்றும் அமைப்பு சார்ந்த திறன் கவுன்சிலால் உருவாக்கப்பட்ட தகுதியை அங்கீகரித்தல்; • தொழிற்பயிற்சி நிறுவனங்களை, விருது வழங்கும் அமைப்புகள் மற்றும் மதிப்பீட்டு முகமைகள் வாயிலாக மறைமுகமாக முறைப்படுத்துதல்; • ஆராய்ச்சி மற்றும் தகவல் பரவல் ; • குறை தீர்ப்பு. தலைவர் ஒருவர் தலைமையிலான இந்த கவுன்சில், நிர்வாகம் மற்றும் நிர்வாகம் சாராத உறுப்பினர்களைக் கொண்டதாக இருக்கும். தற்போதுள்ள இரண்டு அமைப்புகளை ஒருங்கிணைத்து உருவாக்கப்படும் என்.சி.வி.இ.டி., பெரும்பாலான இடங்களில், ஏற்கனவே உள்ள கட்டமைப்பு வசதிகள் மற்றும் ஆதாரங்களை பயன்படுத்திக் கொள்ளும். இது தவிர, புதிய அமைப்பு சுமூகமாக செயல்பட ஏதுவாக கூடுதலாக சில பணியிடங்கள் உருவாக்கப்படும். புதிய ஒழுங்குமுறை அமைப்பு, ஒழுங்குமுறை நடவடிக்கைகளில் சிறப்பானவற்றைப் பின்பற்றுவதுடன், பொருந்தக்கூடிய சட்டங்களின்படி தொழில் ரீதியாக செயல்படுவதை உறுதி செய்ய உதவும். பலன்கள்: அமைப்பு ரீதியான இந்த மாற்றம் தொழில்கல்வி மற்றும் சந்தையின் தேவைக்கேற்ற, திறன் வளர்ச்சித் திட்டங்களை வழங்கும் என்ற நம்பகத்தன்மையை ஏற்படுத்துவதுடன் தரத்தை மேம்படுத்தவும் வழிவகுக்கும். திறன் வளர்ச்சித் துறையில் தனியார் முதலீடு மற்றும் வேலை வழங்குவோரின் பங்களிப்பை ஊக்குவிப்பதாகவும் இது அமையும். அத்துடன் தொழில் கல்வி மீதான விருப்ப மதிப்பை அதிகரிக்கச் செய்வதோடு திறன் பயிற்சி பெற்ற மனித வளத்தை அதிகரித்து, உலகின் திறன்மிக்கத் தலைநகராக இந்தியாவை மாற்ற வேண்டும் என்ற பிரதமரின் செயல்திட்டத்தை முன்னெடுத்துச் செல்வதாகவும் அமையும். இந்தியாவின் திறன் சூழல் துறையின் ஒழுங்குமுறை அமைப்பு என்ற வகையில், நாட்டில் தொழில்கல்வி மற்றும் பயிற்சியில் ஒரு பங்குதாரராக திகழும் தனிநபர்களிடம் சாதகமான விளைவுகளை என்.சி.வி.இ.டி. உருவாக்கும். திறன் சார்ந்த கல்வி முறை மேலும் ஊக்கமளிக்கும் வகையில் அமைவதுடன், மாணவர்களை திறன் சார்ந்த படிப்புகளில் சேர்வதையும் ஊக்குவிப்பதாக அமையும். இது, திறன் பயிற்சி பெற்ற தொழிற்சாலைகள் மற்றும் பல்வேறு சேவைகளில் பயன்படுத்துவதற்கு நிலையாக வழங்குவதற்கும், தொழில் தொடங்கும் நடவடிக்கைகளை மேலும் எளிமைப்படுத்தவும் உதவிகரமாக இருக்கும் என எதிர்பார்க்கப்படுகிறது.
முன்னாள் பிரதமர் திருமதி இந்திரா காந்தியின் பிறந்தநாளை முன்னிட்டு பிரதமர்  மரியாதை

முன்னாள் பிரதமர் திருமதி இந்திரா காந்தியின் பிறந்தநாளை முன்னிட்டு பிரதமர் திரு நரேந்திர மோடி அவருக்கு மரியாதை செலுத்தியுள்ளார். பிரதமர் வெளியிட்டுள்ள ட்விட்டர் பதிவில், “நமது முன்னாள் பிரதமர் திருமதி இந்திரா காந்தி அவர்களது பிறந்தநாளன்று அவருக்கு மரியாதை செலுத்துகிறேன்”, என்று தெரிவித்தார்.
புவிவட்ட செயற்கைக்கோள் செலுத்துவாகனத்தின் (ஜிஎஸ்எல்வி) 4ஆம் கட்டப்பணிகளை தொடர மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், 2001-2024 கால கட்டத்தில் ஐந்து ஜிஎஸ்எல்வி செலுத்து வாகனங்களை அனுப்புவதற்காக நடைபெற்று வரும் புவிவட்ட செயற்கைக்கோள் செலுத்துவாகனத்தின் 4ஆம் கட்டப்பணிகளை தொடர அனுமதி அளிக்கப்பட்டது. ஜிஎஸ்எல்வி திட்டத்தின் 4ஆம் கட்டத்தில், புவியை படமெடுத்தல், கடல்சார் பணிகள், தரவு தொடர் தகவல் பரிமாற்றம் மற்றும் விண்வெளி அறிவியல் தொடர்பான ஆய்வுகளை மேற்கொள்வதற்காக இரண்டு டன் வரையிலான எடையுள்ள செயற்கைக்கோள்களை செலுத்த திட்டமிடப்பட்டுள்ளது. நிதிச்செலவுகள் மற்றும் பயன்பாடு : ஐந்து ஜிஎஸ்எல்வி செயற்கைக்கோள்களை செலுத்துவதற்கான இந்தத் திட்டத்திற்கு ரூ.2,729.13 கோடி நிதி தேவைப்படும். இத்திட்டம் செயல்படுத்தப்பட்டால், மனிதர்களை விண்வெளிக்கு அனுப்பவும், செவ்வாய் கிரகத்திற்கு அடுத்த விண்கலத்தை அனுப்புவதற்கும் உதவிகரமாக இருக்கும்.
பாலியில் நடைபெறும் ஜி-20 உச்சி மாநாட்டுக்கு இடையே அமெரிக்க அதிபருடன் பிரதமர் சந்திப்பு

பாலியில் நடைபெறும் ஜி-20 நாடுகளின் தலைவர்கள் பங்கேற்கும் உச்சி மாநாட்டுக்கு இடையே, பிரதமர் திரு நரேந்திர மோடியும், அமெரிக்க அதிபர் திரு. ஜோசப் ஆர் பைடனும் சந்தித்துப் பேசினர். முக்கியமான மற்றும் வளர்ந்து வரும் எதிர்காலத் தொழில்நுட்பங்களான, மேம்பட்ட கணினி தொழில்நுட்பம், செயற்கை நுண்ணறிவு போன்ற துறைகளில் ஒத்துழைப்பை அதிகரிப்பது உட்பட இந்தியா – அமெரிக்கா இடையே உத்திசார் கூட்டு செயல்பாட்டை தொடர்ந்து அதிகரிப்பது தொடர்பாக அவர்கள் ஆய்வு செய்தனர். குவாட், ஐ2யூ2 போன்ற புதிதாக அமைக்கப்படும் நாடுகளின் குழுக்களில் இந்தியாவிற்கும், அமெரிக்காவிற்கும் இடையில் நெருக்கமான ஒத்துழைப்பு ஏற்பட்டிருப்பது குறித்து அவர்கள் திருப்தி தெரிவித்தனர். இரு தலைவர்களும் உலகளாவிய மற்றும் பிராந்திய விவகாரங்களில் முன்னேற்றங்கள் குறித்து விவாதித்தனர். இந்தியா-அமெரிக்கா இடையிலான ஒத்துழைப்பை வலுப்படுத்துவதற்கு தொடர்ந்து ஆதரவு அளித்து வரும் அமெரிக்க அதிபர் திரு ஜோ பைடனுக்கு பிரதமர் திரு. நரேந்திர மோடி நன்றி தெரிவித்தார். இந்தியாவின் ஜி-20 தலைவர் பொறுப்பின் போது இரு நாடுகளும் நெருக்கமான ஒருங்கிணைப்பை தொடர்ந்து பராமரிக்கும் என்றும் பிரதமர் நம்பிக்கை தெரிவித்தார்.
சுகாதாரத் துறையில் இந்தியா மாசிடோனியா இடையே ஒத்துழைப்புக்கான புரிந்துணர்வு ஒப்பந்தத்திற்கு அமைச்சரவை ஒப்புதல்

பிரதமர் நரேந்திர மோடி தலைமையில் இன்று நடைபெற்ற மத்திய அமைச்சரவைக் கூட்டத்தில், சுகாதாரத் துறையில் இந்தியா மற்றும் மாசிடோனியா இடையே புரிந்துணர்வு ஒப்பந்தம் செய்து கொள்ள ஒப்புதல் அளிக்கப்பட்டது. கீழ்க்காணும் பகுதிகளில் ஒத்துழைப்பை இந்தப் புரிந்துணர்வு ஒப்பந்தம் உள்ளடக்குகிறது:- i. சுகாதாரத் துறையில் திறன் உருவாக்கம் மற்றும் குறுகிய கால பயிற்சி ii. மருத்துவர்கள், அதிகாரிகள் மற்றும் சுகாதார தொழில் நிபுணர்கள் மற்றும் நிபுணத்துவம் பெற்றவர்கள் பரிவர்த்தனை மற்றும் பயிற்சி iii. மனித வளம் மற்றும் சுகாதார கவனிப்பு வசதிகளை அமைக்க உதவி iv. பரஸ்பரம் முடிவு செய்யப்படும் ஒத்துழைப்புக்கான இதர பகுதிகள் ஒத்துழைப்புக்கான விவரங்களை விரிவாக விவரிக்கவும் அது நடைமுறைப்படுத்தப்படுவதை மேற்பார்வையிடவும் பணிக்குழு ஒன்று அமைக்கப்படும்.